Dewani-moordverhoor: Shrien terug in die hof | Maroela Media
Dewani-moordverhoor: Shrien terug in die hof
Die verhoor van Shrien Dewani, wat van sy vrou Anni se moord beskuldig word tydens hul wittebrood in Kaapstad in 2010, hervat Woensdag in die Wes-Kaapse hooggeregshof.
Die Britse sakeman se prokureur Francois van Zyl het Maandag, op die eerste dag van die verhoor, sy kliënt se pleitverduideliking voorgehou. Dewani het onskuldig gepleit op aanklag van moord, ontvoering, roof met verswarende omstandighede, sameswering om hierdie misdade te pleeg en dwarsboming van die gereg.
Dewani het verduidelik hoe hy en Anni slagoffers was van ŉ traumatiese kaping op 13 November 2010. ŉ Bestuurder, Zola Tongo, het die Saterdag met hulle deur Gugulethu gery toe ŉ groep mans die bussie voorgekeer en hul besittings gesteel het. Hulle het Dewani glo uit die voertuig gedwing en met Anni weggery. Haar liggaam is die volgende oggend dood aangetref in die minibus.
Tongo het in sy pleitooreenkoms gesê Dewani het hom R15 000 aangebied om Anni te laat vermoor. Hy is 18 jaar tronkstraf opgelê. Sy medepligtiges, Mziwamadoda Qwabe en Xolile Mngeni, wat Anni doodgeskiet het, is elk 25 jaar tronkstraf en lewenslange tronkstraf opgelê.
Dewani het in sy pleitverduideliking gesê hy het aan posttraumatiese stressindroom gely weens die traumatiese ervaring van die kaping.
Die dokument het ook inligting bevat oor sy persoonlike omstandighede, die verhouding wat hy met Anni gehad het, en bekend gemaak dat hy biseksueel is en seksuele omgang met mans en vroue het.
Mmm, sien die knaap speel nog steeds “malkoppie”
Daar gaan al n film uit wees oor hierdie saga dan sal die saak nog nie afgehandel wees nie.